લંડનમાં રહેનારા રાધાવિનોદ શર્મા માટે એક ન્યૂડ મૉડેલનું આર્ટિસ્ટની સામે બેસવું ખૂબ જરૃરી છે. આજે તેમની સંસ્થામાં લગભગ ૫૦ મહિલા અને ૫૦ પુરુષ ન્યૂડ મૉડેલિંગ કરે છે. ત્યાં ન્યૂડ મૉડેલિંગ અને ન્યૂડ પેઇન્ટિંગને લઈને કોઈ પ્રકારની આપત્તિ નથી ઉઠાવવામાં આવતી. જેવી રીતે કોઈ નોકરી હોય એવી રીતે અહીં આર્ટિસ્ટ અને મૉડેલનો પ્રોફેશનલ સંબંધ હોય છે. ન્યૂડીટીને લઈને અહીં કોઈની વચ્ચે કોઈ પણ પ્રકારની ચર્ચા નથી થતી. કલાકાર અને મૉડેલ વચ્ચે જો કોઈ ચર્ચા થાય તો તે તેમના કામને લઈને થતી હોય છે, પણ ભારતમાં સાવ વિપરીત પરિસ્થિતિ છે. અહીં કોઈ પણ મહિલા આ પ્રકારનું કામ નથી કરી શકતી અને જો કરે તો પણ તેણે તેની ઓળખ છુપાવીને રાખવી પડે છે. આ વાતની ક્યાંય કોઈ પણ જગ્યાએ ચર્ચા નથી થતી. તેને ડર હોય છે કે જો તેની ઓળખ છતી થશે તો સમાજમાં તેની બદનામી થશે. ન્યૂડ ફિલ્મમાં મુંબઈમાં રહેનારી લક્ષ્મીની વાત છે. આજે ૨૫ વર્ષ પછી તે લોકોની સામે આવી અને તે પણ આ ફિલ્મના માધ્યમથી અને ફિલ્મની સાથે-સાથે લક્ષ્મીની પણ ચર્ચા થવા લાગી.